Virallinen lehti nro C 313 , 12/10/1998 s. 0241



A4-0277/98 Päätöslauselma komission tiedonannosta neuvostolle ja Euroopan parlamentille valvonnan kehittymisestä yhteisessä kalastuspolitiikassa (KOM(98)0092 - C4-0134/98) Euroopan parlamentti, joka - ottaa huomioon komission tiedonannon (KOM(98)0092 - C4-0134/98), - ottaa huomioon kalatalousvaliokunnan mietinnön (A4-0277/98), A. katsoo aina asettaneensa etusijalle parempien valvontatoimien sisällyttämisen olennaiseksi osaksi tehokasta yhteistä kalastuspolitiikkaa (YKP) ja korostaneensa samanaikaisesti oikeudenmukaisen soveltamisen merkitystä, B. katsoo, että vaikka vuoden 1993 valvonta-asetuksen antamisen jälkeen onkin tapahtunut paljon edistystä, suuria puutteita on edelleen ja niihin on puututtava kiireesti, C. katsoo, että riittämätön ja/tai suorittamaton valvonta saattaa sääntöjä noudattavan kalatalousalan kokonaisuudessaan epäedulliseen asemaan, D. katsoo jo vaatineensa aikataulun sisältävän yksityiskohtaisen toimintaohjelman laatimista YKP:n valvontamenettelyissä havaittujen puutteiden korjaamiseksi, E. katsoo, että kalastajien aktiivinen suostumus ja osallistuminen on ratkaisevan tärkeää, jotta kalastuksen valvonta voisi olla tehokasta, F. katsoo, että YKP:n valvonnan ja seuraamusten oikeudenmukainen ja tasapuolinen soveltaminen on välttämätöntä kalastajien tuen saavuttamiseksi ja YKP:n todelliseksi soveltamiseksi; 1. Pitää komission tiedonantoa tervetulleena vastauksena toistuvasti esittämiinsä toimintavaatimuksiin; 2. Pahoittelee kuitenkin, että komission tiedonannossa ei huomioida muuta laajempaa kansainvälistä kokemusta kalastuspolitiikan onnistuneesta valvonnasta kuin Luoteis-Atlantin kalastusjärjestön (NAFO) kokemus; 3. Toteaa sekä nykyisessä YKP:n valvontajärjestelmässä saavutetun edistyksen että siinä edelleen olevat puutteet; 4. Korostaa, että Euroopan kalatalousalan yhteisöt ja teollisuus kunnioittavat yhteistä kalastuspolitiikkaa ja luottavat siihen ainoastaan, jos sen säännöt toimeenpannaan tehokkaasti ja oikeudenmukaisesti kaikissa unionin laivastoissa ja kaikilla unionin kalastusalueilla; 5. Korostaa myös, että valvontajärjestelmän noudattamista varten kalatalousteollisuuden on luotettava täysin tieteelliseen tietoon, johon suurimmat sallitut saaliit (TAC) perustuvat, mikä merkitsee, että teollisuuden on oltava tiiviimmin mukana kalakantoja koskevan tieteellisen tiedon tuottamisessa ja arvioinnissa; 6. Uskoo, että kalastajajärjestöjen pitäisi osaltaan pyrkiä aktiivisesti parantamaan valvontatoimien noudattamista; 7. Katsoo, että komission ja jäsenvaltioiden välillä sekä toisaalta jäsenvaltioiden kesken tarvitaan entistä enemmän yhteistyötä seurannassa ja valvonnassa ja että komission on otettava ohjat käsiinsä varmistaakseen, että tämä toteutuu; 8. Uskoo, että yhteisön kalastuksen valvonta- ja tarkastusyksikköä olisi huomattavasti vahvistettava, jotta EU:n vesiä jäsenvaltioiden lainkäyttöalueilla voitaisiin säännöllisesti valvoa, ja sen valtuuksia laajennettava aavan meren kalastusalusten suhteen siten, että yksikön autonominen toiminta jäsenvaltioissa mahdollistetaan; 9. Katsoo, että yhteisön kalastuksen valvonta- ja tarkastusyksiköllä olisi oltava selvä, mutta ei yksinomainen, vastuu tarkastaa yhteisön alusten oman lippuvaltionsa ulkopuolisissa satamissa purkamat saaliit; 10. Kehottaa komissiota toteuttamaan välittömästi toimenpiteitä valvonnan ja seurannan määrittelyn standardoimiseksi jäsenvaltioiden kesken ja erityisesti yhteisten määritelmien luomiseksi vetoisuudelle, moottorien teholle sekä satama- ja meritarkastuksille; 11. Kehottaa komissiota varmistamaan erityisesti, että seuranta- ja valvontatoimet sekä satamassa että merellä toteutetaan tasapuolisesti ja yhtä huolellisesti riippumatta tarkastusta suorittavasta jäsenvaltiosta tai tarkastettavan aluksen lipusta; 12. Kannustaa komissiota korjaamaan yhteisön vesillä ja kansainvälisillä vesillä toteutettavan valvonnan välillä vallitsevan epätasapainon; 13. Vaatii ehdottomasti, että yhteisön vesillä toimivien kolmansien maiden alusten valvontaa on tehostettava, jotta EU:n kalastajien luottamus valvontajärjestelmän oikeudenmukaisuuteen saadaan palautettua; 14. Vaatii EU:n ulkopuolisten alusten suhteen toimenpiteitä, jotka mahdollistavat tarkastuskäynnit ja alusten satelliittivalvonnan niiden kalastaessa yhteisön vesillä; 15. Vaatii komissiota esittämään ehdotuksia saaliiden purkamisen jälkeisen ja koko jakelukanavaa koskevan valvonnan parantamisesta, mikä mahdollistaisi ennen kaikkea alamittaisten tai muuten laittomasti pyydettyjen kalojen alkuperän selvittämisen; 16. Vaatii yhteistyön lisäämistä jäsenvaltioiden kesken sekä komission ja jäsenvaltioiden välillä, jotta kalatuotteiden markkinointikanavia pystytään seuraamaan kunnolla, sekä tämän prosessin saattamista yhteisön tarkastusyksikön valvontaan; 17. Pyytää komissiota esittämään ehdotuksia sen varmistamiseksi, että kaikissa jäsenvaltioissa vahvistetaan rangaistavaksi rikkomukseksi myydä laittomasti pyydettyä tai purettua kalaa missä tahansa jakeluketjun vaiheessa kuluttajaa kuitenkaan lukuunottamatta; 18. Panee merkille, että tiedonannossa keskitytään etupäässä pyyntiä harjoittavan sektorin valvontaan eikä siihen sisälly tyhjentävää analyysiä markkinoilla esiintyvistä petoksista; pahoittelee tässä yhteydessä sellaisen markkinoiden tehokkaan valvonnan puutetta, joka estäisi vilpillisen tuonnin, josta on esimerkkinä huumeiden torjuntaan liittyvän tullietuusjärjestelmän turvin tuotujen tonnikalaseläkkeiden alkuperässä havaitut rikkomukset tai turskan tuonti vilpillisesti siten, että Norjan kanssa tehtyjen sopimuksien nojalla tuodaan eri alkuperää olevaa turskaa; 19. Korostaa tarvetta kiireelliseen toimintaan tietoisena siitä, että jotkut jäsenvaltiot eivät toteuta seuranta- ja valvontatehtäviään riittävällä tavalla eivätkä täytä oikeudellisia velvoitteitaan tietojen toimittamisen suhteen; 20. Kannustaa komissiota toteuttamaan tarvittavat toimenpiteet vahvistaakseen edelleen kalastuksen valvonta- ja tarkastusyksikköään sekä erityisesti tekemään ehdotuksia, jotka antaisivat komissiolle mahdollisuuden suoraan online-yhteyteen jäsenvaltioiden kalastusalan tietokantoihin; 21. Vaatii ehdottomasti, että komissio tietoisena perustamissopimuksesta johtuvista velvoitteistaan käyttää välittömästi kaikkia käytössään olevia keinoja, oikeustoimet ja taloudelliset seuraamukset mukaan lukien, varmistaakseen, että jäsenvaltiot noudattavat kaikkia nykyisten asetusten säännöksiä; 22. Kehottaa komissiota tekemään ehdotuksia, joilla varmistettaisiin, että kalastajiin sovelletaan samantasoisia seuraamuksia samanlaisista rikkomuksista kaikkialla Euroopan unionissa; 23. Kiirehtii komissiota pohtimaan, kuinka voitaisiin toteuttaa vuoden 2000 jälkeen rannikkoalueiden hajautettu valvontajärjestelmä, jossa kalastajat voisivat osallistua suoraan kalavesiään koskevaan päätöksentekoon; uskoo vahvasti, että tämä lähestymistapa johtaisi suurempaan vastuuntuntoon ja luottamukseen alalla toimivien keskuudessa; pyytää komissiota tiedottamaan työnsä tuloksista parlamentille; 24. Kehottaa komissiota pohtimaan, kuinka NAFO:n valvontamallia voitaisiin muokata, vahvistaa ja soveltaa yhteisön vesille laajemminkin, ja pyytää komissiota tiedottamaan tuloksista parlamentille; 25. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.